《题平林秋晓图》
明代·王洪

我昔忝科甲，弱冠登玉堂。绣衣飘芬芳，游历古山川。

高盻邈四海，遐观穷八埏。云物客中变，岁月马上迁。

常忆秋晓时，骑出齐鲁间。沆荡孟诸野，莽苍龟阴田。

四顾不可极，茫茫但云烟。时闻鸡犬声，宁辨陌与阡。

泰山若蹲虎，隐在东南偏。豁然海天白，红日出其巅。

长空独鸟飞，远岫孤云还。林木森成列，矗若箸与盘。

绿者蓊云密，赤者经霜妍。黄碧或间之，綵绘纷相宣。

凉风健马骨，飒踏驰争先。据鞍倒金樽，野中割肥鲜。

仰视天荡荡，高怀浩无边。开口咏远游，思若长河悬。

词锋锐莫敌，挥霍干戈鋋。得意自击节，时复扬其鞭。

别来十馀载，承恩厕英贤。朝游玉堂内，暮直瑶阶前。

顾问日从容，宛然瀛洲仙。时窥山海图，指点穷周旋。

壮游少所历，梦寐亦复然。今者遇夫子，袖图示我观。

明窗试开卷，彷佛如当年。邂逅逢故人，能无谷音欢。

云随目力远，思入秋空玄。长河待巨楫，苍生望深渊。

功成拂衣归，与子同盘桓。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。